Na temelju članka 8. Pravilnika o uvjetima stipendiranja studenata grada Opuzena („Službeni glasnik Grada Opuzena“, broj 1/18), gradonačelnik Grada Opuzena dana 03. listopada 2024. godine raspisuje 
N A T J E Č A J
za dodjelu stipendija studentima za akademsku 2024/2025 godinu
I. OPĆI PODACI
Grad Opuzen će u 2024/2025 akademskoj godini dodijeliti 16 (šesnaest) stipendija u iznosu od 150,00 eura mjesečno, 10 mjeseci u godini. Stipendija se neće isplaćivati za mjesec srpanj i kolovoz.
Za studente prve godine dodijelit će se 6 (šest) stipendija, a za studente viših godina dodijelit će se 10 (deset) stipendija. 
II. UVJETI ZA DODJELU STIPENDIJE

Pravo na stipendiju mogu ostvariti redoviti studenti koji ispunjavaju opće uvjete i to:

1. da su državljani Republike Hrvatske,
2. da su upisani na redovni studij u Republici Hrvatskoj,
3. da imaju prebivalište kao i jedan od roditelja na području grada Opuzena u zadnjih 5 godina prije objavljivanja natječaja,
4. da nisu korisnici neke druge stipendije ili potpore s osnova školovanja,
5. da nisu stariji od 27 godina.

Osim općih uvjeta studenti moraju ispunjavati i posebne uvjete:

1. studenti prve godine studija koji su u prethodnoj godini obrazovanja ostvarili prosjek ocjena najmanje 4,70,
2. studenti druge, treće, četvrte i pete godine studija koji su u prethodnoj godini studija ostvarili prosjek ocjena najmanje 3,50 ili koji su od svih položenih ispita na prethodnim godinama studija postigli prosjek ocjena najmanje 3,50.

Na natječaj za dodjelu stipendije ne mogu se prijaviti studenti:
· koji upisuju ponovno istu godinu studija,
· koji imaju upisano mirovanje obveza studenata u akademskoj godini za koju je raspisan natječaj.

III. KRITERIJI ZA DODJELU STIPENDIJA
Kriterij na temelju kojih se vrši odabir za dodjelu stipendije je opći uspjeh, odnosno prednost pri izboru imaju studenti koji su ostvarili veći prosjek ocjena, obračunatim na dvije decimale.
Ukoliko dva ili više studenata imaju isti prosjek ocjena prednost pri izboru imaju studenti koji su imali više uspjeha na natjecanjima, koji su sudjelovali na znanstvenim i stručnim projektima, koji imaju objavljene stručne radove ili neka druga postignuća vezana uz školovanje u prethodne dvije godine obrazovanja.
Ukoliko se na natječaj za dodjelu stipendija prijavi student čija je obitelj korisnik Centra za socijalnu skrb dužan je, u prijavi na natječaj, pozvati se na to pravo i ima prednost u odnosu na ostale kandidate samo pod jednakim uvjetima.
Uz prijavu na natječaj dužan je priložiti rješenje Centra odnosno potvrdu iz koje je vidljivo navedeno pravo.  
IV.   DOKAZI O ISPUNJAVANJU UVJETA I KRITERIJA

Prijavi na natječaj potrebno je priložiti:
- Presliku domovnice
- Presliku svjedodžbe prethodnog razreda (za studente prve godine studija)
- Potvrdu o položenim ispitima iz prethodne godine (za studente viših godina studija)
- Potvrdu fakulteta o upisu za akademsku 2024/2025 godinu
- Uvjerenje o prebivalištu za sebe i jednog od roditelja 
- Dokaz o uspjehu postignutom na državnom ili županijskom natjecanju, verificiranom od strane Ministarstva znanosti i obrazovanja Republike Hrvatske (1-3 mjesto na državnom ili prvo mjesto na županijskom natjecanju).
V. OSTALE ODREDBE
Stipendije se odobravaju bez obveze vraćanja osim:
· ako student neopravdano prekine ili se ispiše s upisanog studija,
· ako je studentu izrečena stegovna mjera isključenja sa studija.
Stipendije se vraćaju u visini isplaćenih sredstava, u broju i vremenu isplate mjesečnih rata koji odgovaraju broju i vremenu isplate dobivenih stipendija.

VI. NAZIV I ADRESA TIJELA KOME SE ZAHTJEVI PODNOSE
Prijavu s kompletnom dokumentacijom podnose se putem pošte ili osobnom dostavom na adresu: Grad Opuzen, Povjerenstvo za provedbu postupka dodjele stipendija, Trg kralja Tomislava 1, 20355 Opuzen, zaključno sa 24. listopada 2024. godine (četvrtak).
Prijave dostavljene nakon isteka roka i bez potrebne dokumentacije neće se razmatrati.
O rezultatima natječaja kandidati će biti obaviješteni u roku od 30 dana od dana isteka roka za podnošenje prijava.
Studenti, korisnici stipendije iz prethodnih godina, ne javljaju se na ovaj natječaj nego su, sukladno članku 1. Ugovora o stipendiranju, dužni najkasnije do 31. listopada, dostaviti Jedinstvenom upravnom odjelu Grada Opuzena potvrdu o upisu u narednu akademsku godinu i potvrdu o prosjeku ocjena kako bi nastavili ostvarivati pravo na isplatu stipendije, u suprotnom će se smatrati da su prekinuli studij.

